वो बेहद खूबसूरत युवती थी, उसे देख कर पुरुष बावले हो जाया करते, हालांकि वो जिससे भी ब्याह करती, वह युवक, ब्याह के फ़ौरन बाद मर जाया करता, लेकिन इससे उस युवती को कोई फर्क नहीं पड़ता था ! वो एक के बाद दूसरा, फिर तीसरा...और अगला ब्याह करती रही ! उस साल उसके पांच पति काल कवलित हो चुके थे ! वे सभी चतुर, बहादुर और आकर्षक कबीलाई युवा थे ! पांचवें पति की मृत्यु के बाद, उसने जिस युवक से ब्याह किया, वो खामोश तबियत इंसान था और गांव के लोग उसे बेवकूफ समझते थे, लेकिन वो युवक, वास्तव में उतना बेवकूफ भी नहीं था ! उसे ये विश्वास हो गया था कि युवती से सम्बंधित कोई विस्मयकारी रहस्य ज़रूर है, जिसे जान लेना ज़रुरी है, इसलिए युवक ने दिन रात / हर एक समय उस युवती की निगरानी शुरू कर दी !